ועדת הכספים, כנסת 20, פרוטוקול מספר 761, 2017-07-16 10:15

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: היינו צריכים להתחיל בדיון של העברת מיזם תמנע לירדן, אבל מנכ"ל משרד האוצר היה אמור להיות בתחילת הדיון, ובכדי שהוא יוכל להיות, שמנו את זה כסעיף ראשון.

משה גפני: עכשיו הוא מודיע שהוא יגיע רק ב-11:00.

משה גפני: אנחנו נתחיל, ברשותכם, בהצעת חוק השקעות משותפות בנאמנות (תיקון מס' 27) (קרנות סל), התשע"ז–2016.

<שרה קנדלר: הגענו עד הוראות המעבר.

משה גפני: הקראנו את הכול, דנו בכול והגענו עד להוראות המעבר, נכון?

<שרה קנדלר: כן.

משה גפני: אתה יכול להסביר לי למה אני עושה גם ישיבות ביום ראשון?

משה גפני: יש לך איזה הסבר לתופעה המשונה הזאת?

משה גפני: הם שואלים אותי – הם לא מבינים.

משה גפני: אני באמת לא יודע להסביר.

מיקי לוי: מילא ביום ראשון, אבל הוועדה הזאת דופקת גם את החופשים.

משה גפני: נכון.

משה גפני: אבל למה אני עושה את זה?

משה גפני: אז לא יהיה, אז נדחה קצת.

משה גפני: ראית שגם הם לא ממהרים לשום מקום.

מיקי לוי: למה שנוח להם הם לא ממהרים.

מיקי לוי: אני תמיד מגיע.

מיקי לוי: אני לא מגיע רק אם קרה משהו.

משה גפני: עשינו את זה בהתחלה בגלל ששי באב"ד אמר שהוא מגיע ב-10:00.

משה גפני: כנראה שיש משהו דחוף באוצר, אז הוא יגיע רק ב-11:00.

מיקי לוי: הדחופים באוצר לא נגמרים אף פעם.

משה גפני: את מקריאה?

<שרה קנדלר: חגי בן ארזה יקריא.

משה גפני: בסדר.

משה גפני: אנחנו עוסקים עכשיו בהצעת חוק השקעות משותפות בנאמנות, כפי שאמרתי.

משה גפני: הגענו עד לסעיף 31, הוראות מעבר.

משה גפני: בבקשה.

<חגי בן ארזה: אומר כמה מילים לפני שאתחיל להקריא את הוראות המעבר.

<חגי בן ארזה: המטרה של הוראות המעבר היא לאפשר מעבר כמה שיותר חלק של תעודות הסל לתוך החוק שלנו, לתוך עולם הקרנות.

<חגי בן ארזה: המעבר הזה הוא גם מעבר שמבחינה תפעולית, מבחינת הבורסה, הוא מהלך לא פשוט.

<חגי בן ארזה: לכן אנחנו עושים כאן משהו קצת חריג.

<חגי בן ארזה: אנחנו מכניסים את תעודות הסל לתוך החוק.

<חגי בן ארזה: זאת אומרת, מועד התחילה של החוק - - -

משה גפני: לפני שאתה אומר את הוראות המעבר והסיבה שמכניסים את זה, תגיד את מה שדיברנו עד היום על החוק עצמו.

<חגי בן ארזה: המטרה של התיקון הזה היא להכניס את ענף תעודות הסל שהם מכשירים פיננסיים שנועדו להשקעה פסיבית ומאוגדים כיום כאג"ח, כתעודות התחייבות, כלומר כמוצר שיש בו התחייבות של המנפיק לשלם תשואה של נכס מעקב מסוים.

<חגי בן ארזה: המוטיב הזה של התחייבות הוא מוטיב שיש בו הרבה מאוד סיכונים.

<חגי בן ארזה: גם סיכונים לגבי המנפיק וגם סיכונים כלליים לגבי המשק.

<חגי בן ארזה: סיכונים יציבותיים לגבי המשק כולו.

<חגי בן ארזה: זה מצב לא תקין.

<חגי בן ארזה: במקביל יש את ענף קרנות הנאמנות שהוא ענף לא מתחייב והוא מוסדר בחוק שלנו והוא הרבה יותר מתאים לפיקוח על מוצרים מהסיג הזה.

<חגי בן ארזה: המטרה של התיקון היא להכניס את הענף של תעודות הסל לתוך עולם הקרנות ולהקים מוצר חדש שייקרא "קרן סל" שזה קרן נאמנות בעלת מאפיינים ייחודיים.

<חגי בן ארזה: את זה הקראנו עד עכשיו, את ההוראות של התיקון עצמו.

משה גפני: יש כמה תיקונים בחוק עצמו.

משה גפני: תתחיל בהוראות המעבר.

<חגי בן ארזה: המטרה של הוראות המעבר היא לעביר את תעודות הסל בצורה כמה שיותר קלה וחלקה לעולם הקרנות.

<חגי בן ארזה: במסגרת זה אנחנו מאפשרים תחילה מדורגת של הוראות החוק כדי שלא כל תעודות הסל, בערך 100 מיליארד שקל, יעברו ביחד לתוך עולם הקרנות, משהו בעייתי מבחינה תפעולית, אנחנו מעבירים את זה בכמה מנות במועדים קובעים שייקבעו על ידי שר האוצר.

משה גפני: בכבוד.

<חגי בן ארזה: "הוראות מעבר 31.

<חגי בן ארזה: (א) בסעיף זה, "תעודות סל" – תעודות התחייבות כהגדרתן בסעיף 35א לחוק ניירות ערך, שמתקיימים בהן כל אלה: (1) מטרתן השקעה משותפת או הפקת רווחים משותפת; (2) מתקיים בהן אחד מאלה: (א) הן מקנות למחזיק בהן זכות לקבלת תמורה הנגזרת ממחירם של מדד ניירות ערך, סחורות או חוזים עתידיים או ממחירן של סחורות; (ב) הן מקנות למחזיק בהן זכות לקבלת תמורה הנגזרת ממחירם של מטבעות והן מסוג שקבע השר לפי סעיף 2(א) לחוק כנוסחו בסעיף 2 לחוק זה; (3) הן הוחזקו בידי הציבור ערב יום התחילה.

<חגי בן ארזה: ".

משה גפני: תסביר.

<חגי בן ארזה: זו הגדרה שונה לתעודות סל שמתאימה לתעודות הקיימות כי הוראות התחולה חלות רק על תעודות קיימות כיום שמוחזקות בידי הציבור.

<חגי בן ארזה: ההגדרה של תעודות סל הותאמה למאפיינים של מה שנמצא כיום כבר בשוק.

<חגי בן ארזה: "(ב) על אף האמור בסעיף 2(א) לחוק העיקרי כתיקונו בסעיף 2 לחוק זה, ובסעיף 35א1 לחוק ניירות ערך, כנוסחו בסעיף 25 לחוק זה, ימשיכו לחול על תעודות סל, מיום התחילה עד למועד שיקבע שר האוצר, בצו (בסעיף זה – המועד הקובע), ההוראות שחלו לגביהן ערב יום התחילה; השר רשאי לקבוע כאמור מועדים שונים לגבי סוגים שונים של תעודות סל, ובלבד שהמועד המאוחר מבין אלו שיקבע השר לפי סעיף קטן זה לא יקדם לתום 75 ימים מיום התחילה; על אף האמור בסעיף 131(א) לחוק העיקרי, צו לפי סעיף קטן זה אינו טעון אישור ועדת הכספים של הכנסת.

<חגי בן ארזה: ".

<חגי בן ארזה: זה מה שאמרתי על התחילה המדורגת לפי מועדים קובעים.

<חגי בן ארזה: זו הדרך להתמודד עם הקושי התפעולי.

<חגי בן ארזה: מדובר בהוראות טכניות והן מחייבות גם מידה מסוימת של גמישות, ולכן ההצעה כאן היא לעשות את זה ללא אישור של ועדת הכספים של הכנסת כי זו לא הוראה נורמטיבית אלא רק עניין של צרכים תפעוליים.

<חגי בן ארזה: בסופו של דבר, כל התעודות יעברו לחוק ויהפכו להיות קרנות.

<חגי בן ארזה: השאלה היא באיזה תאריך מדויק זה יקרה מבחינה תפעולית - - -

משה גפני: למה לא צריך אישור?

משה גפני: זו פעם ראשונה שאני רואה סעיף כזה.

<חגי בן ארזה: כי יש צורך בגמישות.

<חגי בן ארזה: אנחנו לא יכולים לדעת מתי זה יהיה.

משה גפני: אנחנו יותר גמישים מהשר.

<שרה קנדלר: זו הוראה ממש טכנית.

<שרה קנדלר: כל התקנות לפי החוק הזה הן באישור ועדת כספים, אבל פה אנחנו מדברים על הבורסה שיש לה בעיה תפעולית להכניס ביום אחד את כל תעודות הסל - - -

משה גפני: למה השר כן?

<שרה קנדלר: אפשר גם לקבוע שהרשות.

<שרה קנדלר: זו הייתה בקשה של משרד המשפטים שזה יהיה השר.

משה גפני: אז זה באישור ועדת הכספים.

משה גפני: אם זה טכני והרשות עושה את זה, אני מבין.

משה גפני: אבל אם השר עושה את זה, אז צריך בקרה.

<דודו לביא: מדובר פה במעבר של 700 מוצרים.

<דודו לביא: אילו היו מעבירים את כל ה-700 באבחה אחת, לא היה צריך את הסיפור הזה.

משה גפני: אין לי טענה.

משה גפני: אני לא רוצה לדבר במילים גבוהות, אבל יש צורת משטר אצלנו.

משה גפני: אם אתם אומרים שזה טכני והרשות עושה את זה – בסדר, זה טכני, 700 מוצרים שצריך להעביר וכולי.

משה גפני: אבל אם את המכנס את השר, אז במה אנחנו פחות גמישים מהשר?

<דודו לביא: אפשר להוריד את הסעיף.

משה גפני: משרד המשפטים אמר – מה זה, הלכה למשה מסיני?

משה גפני: אמר, אז אני מקבל את זה.

משה גפני: גם ועדת הכספים.

משה גפני: תחליטו.

משה גפני: מה ההחלטה?

<שרה קנדלר: הוא לא בטווח של חודשיים וחצי.

משה גפני: לא רלוונטי.

משה גפני: אין מציאות כזאת.

<אייל לב ארי: מבחינתי כן.

<אייל לב ארי: אם אתם אומרים שזה טכני - - -

<שרה קנדלר: זה טכני.

<שרה קנדלר: זה עניין של תקופה קצרה שצריך רק לחלק: כאלה מסוג מדד מסוים, ביום כזה; מדד אחר - - -

משה גפני: בסדר.

משה גפני: אז תגידו שהרשות תאשר.

משה גפני: זה בסדר גמור, אני לא מתווכח.

משה גפני: אני סומך על שיקול דעתכם.

משה גפני: אבל אם זה השר, אז זו ועדת כספים.

<אייל לב ארי: זו הייתה קביעת המועדים.

<אייל לב ארי: אני מבין את הקושי של משרד המשפטים.

<חגי בן ארזה: זו הוראת תחילה.

<חגי בן ארזה: זה בדרך כלל משהו שהשר קובע.

<שמואל האוזר: אנחנו מבררים בינתיים.

<שמואל האוזר: אני מציע להתקדם.

משה גפני: בסדר.

משה גפני: זה צריך להיות אחד מהשתיים: או שזה טכני וזה הרשות או שזה יותר מהותי ואז צריך גם את הוועדה.

<שרה קנדלר: נברר מול משרד המשפטים ונחזור.

<אייל לב ארי: לדעתי, בגלל שזו קביעה של המועדים וזו קביעה של השר, למרות שכללית זה ענין שנראה טכני, זו סמכות שנתונה לשר והוועדה צריכה להיות גם כן בתמונה.

משה גפני: בסדר.

משה גפני: אז תישארו עם זה.

משה גפני: הוא אומר שאם זה מהותי, אז זה צריך להיות השר והוועדה.

<אייל לב ארי: מוחקים את הסעיף הזה?

משה גפני: כן, מוחקים.

משה גפני: איך מישהו חשב שיעבור משפט כזה כאן בוועדה?

<שרה קנדלר: לא היינו בטוחים.

<דודו לביא: מאחר שמדובר פה בתלות של צד שלישי, הבורסה זקוקה להתגמשות הזאת.

<דודו לביא: מדובר פה בשינויים שאפשר שיקרו בזמן אמת.

<דודו לביא: הוועדה לא - - -

משה גפני: מה תעשו בזמן אמת לפי ההצעה שלכם?

<שרה קנדלר: נשנה את הקבוצות.

משה גפני: מה תעשו?

משה גפני: אתם צריכים אישור של השר.

משה גפני: אם השר יהיה במסיבת עיתונאים, מה תעשו?

משה גפני: אתה משכנע אותי שבזמן אמת – בזמן אמת אנחנו לא פה?

משה גפני: נגמר, מבחינתי נגמר.

משה גפני: היועץ המשפטי אמר שזה נושא מהותי זה יהיה באישור השר והוועדה.

משה גפני: אם פעם יהיה צורך דחוף, תרים אלי טלפון ותגיד: גפני, אמרת שזה יהיה מיד.

משה גפני: יהיה מיד, בעזרת השם.

<חגי בן ארזה: "(ג) יושב ראש הרשות יעניק לחברה שהנפיקה ערב יום התחילה תעודות סל (בסעיף זה – החברה המנפיקה) או לחברה ששלטה ערב יום התחילה בחברה המנפיקה, או לחברה בשליטת חברה ששלטה בחברה המנפיקה כאמור על פי בקשתה, אישור לשמש מנהל קרן לפי סעיף 13 לחוק העיקרי, אם ראה שמתקיימים בה הוראות אותו סעיף, ולא יחולו לעניין זה הוראות סעיף קטן (א1) של הסעיף האמור; בקשה לאישור לפי סעיף קטן זה, ניתן להגיש ליושב ראש הרשות בתוך 30 ימים מיום פרסומו של חוק זה; הגישה החברה בקשה לאישור כאמור, תוכל לפעול בתקופה שמהמועד הקובע עד להחלטת יושב ראש הרשות בבקשה האמורה, כמנהל קרן לעניין יחידות שהיו תעודות סל והפכו ליחידות לפי סעיף קטן (ה)(3), ויחולו עליה במהלך התקופה האמורה הוראות החוק העיקרי החלות על מנהל כאמור.

<חגי בן ארזה: (ד) יושב ראש הרשות יעניק לחברה ששימשה ערב יום התחילה נאמן למחזיקים בתעודות סל, על פי בקשתה, אישור לשמש נאמן לקרן לפי סעיף 9 לחוק העיקרי, אם ראה שנתקיימו בה הוראות אותו סעיף, ולא יחולו לעניין זה הוראות סעיף קטן (א1) של הסעיף האמור; בקשה לאישור לפי סעיף קטן זה, ניתן להגיש ליושב ראש הרשות בתוך 30 ימים מיום פרסומו של חוק זה; הגישה החברה בקשה לאישור כאמור, תוכל לפעול בתקופה שמהמועד הקובע עד להחלטת יושב ראש הרשות בבקשה האמורה, כנאמן לקרן שיחידותיה היו תעודות סל והפכו ליחידות לפי סעיף קטן (ה)(3), ויחולו לגביה במהלך התקופה האמורה הוראות החוק העיקרי החלות על נאמן כאמור.

<חגי בן ארזה: ".

משה גפני: תסביר.

<חגי בן ארזה: מדובר על רציפות של הפעילות של חברת תעודות הסל אחרי השינוי.

<חגי בן ארזה: זה אומר שהחברה שהנפיקה את התעודות או חברה בתוך הבית, כלומר חברה שקשורה אליה: או חברה אם או חברה אחות, תוכל לקבל אישור זמני לשמש כמנהל קרן.

<חגי בן ארזה: מהרגע שבו היא מגישה בקשה לשמש כמנהל קרן ועד למועד שבו מתקבלת החלטה, במהלך תקופת הביניים הזאת היא תוכל להמשיך לפעול כמנהל הקרן ויחולו עליה הוראות שחלות על מנהל קרן.

<חגי בן ארזה: אותו דבר חל גם נאמן.

<חגי בן ארזה: המטרה היא להמשיך את הפעילות בלי שתהיה הפסקה שתוכל לסכל את המשך הפעילות של המוצר בתקופת הביניים.

<שרה קנדלר: תמשיך לקרוא.

<חגי בן ארזה: "(ה) נחתם הסכם קרן לפי הוראות סעיף 5 לחוק העיקרי, לגבי תעודת סל, יחולו, החל במועד הקובע, הוראות אלה: (1) יפקע תוקפו של שטר הנאמנות שנחתם לגבי תעודת הסל לפי הוראות פרק ה'1 לחוק ניירות ערך בלא שתידרש לצורך כך הסכמת המחזיקים בתעודה, ככל שהיא נדרשת לפי דין, ולא יראו בביטול התחייבויות החברה המנפיקה או הנאמן למחזיקים בתעודות הסל, שהיו בתוקף ערב המועד הקובע, או בשינוין, משום פגיעה בזכויות המחזיקים בתעודות הסל; ואולם, אין בפקיעת תוקפו של שטר הנאמנות כדי לגרוע מתוקפה של זכות תביעה שהייתה קיימת למחזיק בתעודת סל כלפי הנאמן, ערב מועד הקובע;".

<חגי בן ארזה: המטרה כאן היא להגן על המחזיקים בתעודות ולשמור שהנאמן לא יצטרך לאשר כל שינוי.

<חגי בן ארזה: "(2) יראו את נכסי החברה המנפיקה, בגובה התחייבויותיה למחזיקים בתעודות הסל ערב המועד הקובע, כנכסי הקרן; (3) (א) כל תעודת סל תהיה ליחידה של קרן סל או ליחידה של קרן פתוחה בהתאם להודעת החברה המנפיקה כאמור בסעיף קטן (ח), בדרך שתקבע הרשות, אם מתקיימים לגביה תנאים שקבעה הרשות לעניין הפיכה ליחידה באותו סוג של קרן, ואם מנהל הקרן פרסם תשקיף לעניין השינוי בהיתר מן הרשות לפי סעיף קטן (יג); (ב) תעודות סל שהיו ליחידות של קרן סל לפי הוראות פסקת משנה (א), ואשר ערב המועד הקובע היו, בהתאם לתשקיף ההנפקה, תעודות רדומות, יהיו ליחידות רדומות כמשמעותן בסעיף 57(ב) לחוק העיקרי, כנוסחו בסעיף 12 לחוק זה.

<חגי בן ארזה: (ו) הסכם כאמור בסעיף קטן (ה) ייחתם בין מנהל הקרן, או חברה שהגישה בקשה לשמש כמנהל קרן לפי סעיף קטן (ג), לבין החברה ששימשה ערב המועד הקובע נאמן לתעודות הסל שלגביהן נחתם ההסכם, אלא אם כן הודיעה החברה האמורה למנהל הקרן כי אינה מעוניינת להתקשר בהסכם כאמור.

<חגי בן ארזה: (ז) הבורסה, מסלקת הבורסה, מפיץ, חברת רישומים וכל גורם אחר המנהל רישום של תעודות סל יעדכנו את רישומן של תעודות סל שהיו ליחידות של קרן סל או קרן פתוחה, לפי הוראות סעיף קטן (ה)(3).

<חגי בן ארזה: (ח) החברה המנפיקה תודיע לרשות ולבורסה, 60 ימים לפני מועד חתימת הסכם כאמור בסעיף קטן (ה), לפחות, על כוונתה שתעודת הסל תהיה ליחידה של קרן פתוחה או ליחידה של קרן סל, כאמור בפסקה (3)(א) של אותו סעיף קטן.

<חגי בן ארזה: (ט) החברה המנפיקה לא תנכה עמלת המרה בעד המרת תעודת סל, שלושים ימים לפני המועד הקובע.

<חגי בן ארזה: (י) לא נחתם הסכם קרן לגבי תעודת סל עד המועד הקובע, תיפדה התעודה בהתאם לתנאי הפדיון הכפוי שבתשקיף ותמורת הפדיון תשולם למחזיק בה ללא שתיגבה עמלת המרה.

<חגי בן ארזה: (יא) על אף הוראות סעיף 13(ג) לחוק העיקרי, עובד של חברה מנפיקה , שערב יום פרסום חוק זה השתתף בקבלת החלטות שעניינן ניהול תיק ההשקעות של תעודת סל, ואינו בעל רישיון מנהל תיקים לפי חוק הייעוץ – (1) רשאי להוסיף לעשות כן אצל אותה חברה שהגישה בקשה לפי סעיף קטן (ג) או אצל חברה קשורה לאותה חברה אשר הגישה בקשה לפי סעיף קטן (ג) או אצל מנהל קרן שהוא חברה קשורה לאותה חברה; לעניין זה, "חברה קשורה" - כהגדרתה בחוק ניירות ערך; (2) רשאי להוסיף לעשות כן אצל כל מנהל קרן ביחס לניהול תיק השקעות של קרן מחקה, אם השתתף בקבלת החלטות כאמור בחברה במשך 12 חודשים במהלך שלוש השנים שקדמו ליום התחילה.

<חגי בן ארזה: (יב) בתקופה שמיום התחילה עד למועד הקובע האחרון שקבע השר לפי סעיף קטן (ב) - (1) לא תיתן הרשות היתר לפרסום תשקיף להצעת יחידות של קרן סל; (2) לא תיתן הרשות היתר לפרסום תשקיף להנפקת תעודות סל ולא יפורסם דוח הצעת מדף לרבות לשם הרחבה של סדרת תעודות סל.

<חגי בן ארזה: (יג) הרשות רשאית לקבוע הוראות לעניין תשקיף הצעת יחידות של קרן ודוח שיידרש מנהל הקרן להגיש בשל הפיכת תעודות סל ליחידות של קרן, כאמור בסעיף קטן (ה)(3), ולעניין פרטים שייכללו בתשקיף ובדוח כאמור.

<חגי בן ארזה: (יד) תחילתן של הוראות סעיף 67(א)(1) לחוק העיקרי על בעל שליטה בנאמן לקרן סל או חברה בשליטת בעל שליטה בנאמן כאמור שהם תאגיד בנקאי או חברה בשליטת תאגיד בנקאי, שנתיים מיום התחילה.

<חגי בן ארזה: (טו) הוראות סעיף 69 לחוק העיקרי יחולו על מנהל קרן לגבי קרן מחקה שבניהולו שהייתה ערב המועד הקובע תעודת סל, בחלוף שישה חודשים מהמועד הקובע, ובלבד ששיעור העמלות שישולמו מנכסי קרן כאמור בעבור ביצוע עסקאות בנכסי הקרן, לא יעלה על שיעור העמלות שמשלם עושה השוק כהגדרתו בסעיף 82(א)(6), עימו התקשר מנהל הקרן בהסכם בקשר עם אותה קרן, עבור ביצוע עסקאות לצורך מילוי התחייבויותיו לפי אותו הסכם, ואם לא מונה לה עושה שוק – עושה שוק ביחידות קרן סל אחרת שבניהול מנהל הקרן.

<חגי בן ארזה: (טז) הוראות סעיף 104א(ה) לחוק העיקרי, כנוסחו בסעיף 24(2) לחוק זה, יחולו על קרן שיחידותיה היו ליחידות של קרן סל לפי הוראות סעיף קטן (ה)(3)(א), בשינוי זה: יראו את המועד שבו הפכו יחידות הקרן ליחידות של קרן סל כאמור, כמועד שבו יחידותיה הוצעו לראשונה לציבור.

<חגי בן ארזה: (יז) שונו מועדי ההמרה של תעודת סל לא תידרש לצורך כך הסכמת המחזיקים בתעודה, ולא יראו בשינוי התנאי כאמור משום פגיעה בזכויות המחזיקים בתעודה האמורה, ובלבד שהתקיימו כל אלה: (1) השינוי נועד כדי שלא להיחשב הסדר שהחוק העיקרי חל עליו לפי ההוראות שקבע השר לפי סעיף 2(א) לחוק כנוסחו בסעיף 2 לחוק זה; (2) החברה המנפיקה הודיעה על השינוי שלושים ימים בטרם שינוי שטר הנאמנות; (3) בתקופה שמהודעתה של החברה המנפיקה כאמור ועד למועד השינוי לא תיגבה עמלת המרה בשל המרת התעודה.

<חגי בן ארזה: (יח) על אף האמור בהוראות חוק זה, בתקופה שמיום התחילה ועד יום כ"ג בטבת התשע"ח (31 בדצמבר 2018) (בסעיף זה – תקופת המעבר), יראו לעניין פקודת מס הכנסה (בסעיף זה - הפקודה), סכומים ששולמו מקרן סל לבעל יחידה בקרן הסל, כאילו שולמו מאת חברה מנפיקה, למחזיק בתעודת סל שהונפקה על ידי החברה המנפיקה.

<חגי בן ארזה: (יט) על אף האמור בפקודה נחתם הסכם כאמור בסעיף קטן (ה) לגבי קרן סל, ונקבע בהסכם הקרן כי קרן הסל תהיה קרן נאמנות פטורה, יחולו הוראות אלה: (1) הפיכתה של תעודת סל ליחידה של קרן כאמור בסעיף קטן (ה)(3)(א), לא תחשב למכירה; לעניין חישוב רווח ההון בידי מחזיק ביחידה כאמור, יראו את המחיר המקורי ויום הרכישה של היחידה, כמחיר המקורי ויום הרכישה של תעודת הסל שהפכה לאותה יחידה.

<חגי בן ארזה: (2) הקניית נכסי החברה המנפיקה, לקרן, כאמור בסעיף קטן (ה)(2), לא תחשב למכירה; (3) לא יראו ביטול התחייבות של החברה המנפיקה, בעקבות פקיעת תוקפו של שטר הנאמנות, כאמור בסעיף קטן (ה)(1), כהכנסה בידי אותה חברה; (4) יתרת הוצאות ההנפקה תותר בניכוי בתקופת ההפחתה הנותרת לצורך בירור ההכנסה החייבת של מנהל הקרן, גם אם מנהל הקרן אינו החברה המנפיקה; יתרת הוצאות ההנפקה לא תותר בניכוי כאמור לצורך בירור ההכנסה החייבת של החברה המנפיקה, אם אינה מנהל הקרן; (5) בסעיף קטן זה – "הכנסה" ו-"הכנסה חייבת" – כהגדרתן בפקודה; "הוצאות ההנפקה" - הוצאות שהוצאו לצורך הנפקת תעודות הסל, אשר הפכו ליחידות בקרן כאמור בסעיף קטן (ה)(3)(1); "יום רכישה", "מכירה", "מחיר מקורי", ו-"קרן נאמנות פטורה" – כהגדרתם בסעיף 88 לפקודה; "יתרת הוצאות ההנפקה" – הוצאות ההנפקה אשר טרם הובאו בחשבון לצורך חישוב ההכנסה החייבת של החברה המנפיקה בהתאם לפקודה; "תקופת ההפחתה הנותרת" – התקופה שנותרה להפחתת יתרת הוצאות ההנפקה לצורך בירור ההכנסה החייבת של מנהל הקרן בהתאם להוראות הפקודה.

<חגי בן ארזה: ".

משה גפני: יש בעיות, היועץ המשפטי?

<אייל לב ארי: לא.

<דני מישקובסקי: כן.

<דני מישקובסקי: לגבי סעיף (יח), קודם כל, לגבי התחולה.

<דני מישקובסקי: אנחנו רוצים שהתחולה תתחיל מכניסתם לתוקף ולא מה-1 בינואר, כמו שחברינו מהרשות לניירות ערך אמרו שיש פה תהליך תפעולי, זה יכול לקחת חצי שנה.

משה גפני: מתי אתם רוצים?

<דני מישקובסקי: מהרגע שזה נכנס לתוקף, לא מ-1 בינואר.

<דני מישקובסקי: זאת אומרת, ברגע שהם הופכות להיות בפועל - - -

<אסף גרינלווד: כרגע זה יום התחילה, זה לא - - -

<דני מישקובסקי: דבר נוסף, אנחנו - - -

משה גפני: לא.

משה גפני: לא דבר נוסף.

משה גפני: נושא-נושא.

משה גפני: אתם קבעתם 31 בדצמבר?

משה גפני: על מה הוא מדבר?

<שרה קנדלר: אנמי לא יודעת כי זה מיום התחילה.

משה גפני: תסביר את עצמך יותר כדי שכולנו נבין.

משה גפני: אם זה לא קריטי, אז לא צריך להעלות את זה.

<שרה קנדלר: סעיף (יח), זה ההסדר המיסויי - - -

משה גפני: מה אתם מבקשים?

<דני מישקובסקי: שיתחיל מיום התחולה.

<דני מישקובסקי: החוק ייכנס לתוקף ב-1 בינואר, יהיו לו 6 חודשים - - -

משה גפני: 1 בינואר של איזו שנה?

<דני מישקובסקי: 2018.

<דני מישקובסקי: תהיה לו חצי שנה של היערכות מסוף חצי שנה של היערכות כדי להתחיל.

משה גפני: מה אתם מציעים?

<שרה קנדלר: מיום התחילה של החוק.

<דני מישקובסקי: אנחנו רוצים שזה יהיה למשך 3 שנים ולא לשנה אחת.

<דני מישקובסקי: למעשה, יש פה מצב של כפל מס למחזיקים בתעודות הזרות ולכן אנחנו מבקשים לפחות לשמר את זה לשלוש שנים כדי שמנפיקי תעודות הסל שיהיו קרנות סל, יוכלו להיערך בהתאם.

<דני מישקובסקי: מנגנון ההגנה הוסדר בהסדר המס מול רשות המיסים.

<דני מישקובסקי: אנחנו מבקשים, גם לאור שינוי החקיקה החלים בארצות הברית של מה שנקרא 871Act , שזה יימשך 3 שנים כדי שנוכל להיערך בהתאם.

<גיא גולדמן: הגענו לכאן עם כוונה להסכים לשוטף פלוס שנה.

<גיא גולדמן: ממילא אי אפשר לשנות את אופן המיסוי באמצע שנת מס.

<גיא גולדמן: אנחנו נסכים לשוטף פלוס שנה.

<גיא גולדמן: לאור הבקשה של חברנו פה, אנחנו מוכנים גם לשוטף פלוס שנתיים.

<גיא גולדמן: זאת אומרת, עד תום שנת המס שלאחר - - -

משה גפני: אז זה לא שנתיים.

<גיא גולדמן: יש את השנה בה חל יום התחילה מסוף השנה הזאת נספור עוד שתי שנות מס.

משה גפני: בסדר?

<דני מישקובסקי: על איזו שנה אתה מדבר?

<גיא גולדמן: אם יום התחילה יחול ב-1 בפברואר 2018, אנחנו מדברים מ-31 בדצמבר2018 עוד שנתיים.

<גיא גולדמן: אם יום התחילה יחול ב-2017, אנחנו מדברים על עוד שנתיים מסוף 2017, תלוי מתי יחול יום התחילה.

<גיא גולדמן: <דני מישקובסקי:> יום התחילה הוא מ-1 בינואר.

<שרה קנדלר: הוא לפי התקנות.

<אייל לב ארי: תראו את סעיף 30, סעיף התחילה.

<אייל לב ארי: יום כניסתן לתוקף של תקנות מכוח סעיף 57א לחוק העיקרי או 1 באוקטובר 2017, לפי המאוחר.

<גיא גולדמן: בדיוק.

<גיא גולדמן: זה יכול להיות או ב-2017 או ב-2018.

<גיא גולדמן: אנחנו מציעים שוטף פלוס שנתיים.

<גיא גולדמן: זה ההסדר הראוי.

משה גפני: בסדר?

משה גפני: מה עוד?

<רונן סולומון: יש לי כמה הערות, יותר הבהרות – הרי הגענו להסכמה עם הרשות לגבי הצעת החוק – נקרא לזה הבהרות לפרוטוקול.

<רונן סולומון: נושא ראשון, כל הפעילות בסוופים, אני ארצה שהרשות תבהיר שהיא אכן תמשיך להתקיים כמו שהיא מתקיימת כיום.

משה גפני: יש בעיה עם זה?

<דודו לביא: במסגרת השיח המוקדם שקיימנו עם אגוד מנהלי תעודות הסל הבהרנו להם שבמסגרת ההוראות שיקבעו את כללי ההשקעה שיחולו על קרנות הנאמנות ביום שלאחר, יהיה הסדר שיאפשר לקרנות הנאמנות, לרבות קרנות הסל, תעודות הסל לשעבר, להשקיע בסוופים בהתאם לתנאים שייקבעו בתקנות ובהוראות שתקבע הרשות לעניין זה.

משה גפני: אבל את העיקרון שלו אתם מקבלים?

<שרה קנדלר: כן.

<רונן סולומון: הבהרה שנייה בנוגע להבטחת בטוחות אצל חברי בורסה.

<רונן סולומון: אנחנו רוצים הבהרה שתותר לנו הפקדה של בטוחות אצל חברי בורסה, אחרת פשוט לא ניתן יהיה לעבוד עם חבר בורסה שאינו בנק.

<דודו לביא: כרגע אנחנו מדברים על הסדרה של חקיקה ראשית.

<דודו לביא: ההסדרה הפרטנית תיקבע במסגרת תקנות - - -

משה גפני: מקובל?

<רונן סולומון: שיוצהר לפרוטוקול.

<דודו לביא: חלק מהדברים הם דברים שהתגבשו תוך כדי תנועה.

<דודו לביא: יש מספר סוגיות שעדיין טעונות הבהרות, גם מצדם של מנהלי תעודות הסל.

<דודו לביא: ברוח התיאום והגמישות שהרשות גילתה בשיח המוקדם, אנחנו נמשיך לפעול על מנת - -

משה גפני: גם במסגרת התקנות.

<דודו לביא: - - לאפשר לקרנות הסל לפעול באופן יעיל, תוך איזון בין האינטרסים של ציבור המשקיעים לבין האינטרסים של - - -

משה גפני: מקובל.

משה גפני: רונן, אין לנו את כל הזמן שבעולם.

<יוליה מרוז: מכיוון שדודו נגע קודם בנושא של התקנות שאמורות בהמשך להסדיר את הדברים שלא מוסדרים כרגע בחקיקה הראשית וגם בהמשך לדיון הקודם בתיקון הזה שבו נאמר שהחקיקה הזאת באה אחרי הסכמה ואחרי דין ודברים בין רשות לניירות ערך לגופים בתעשייה, יש נקודה חשובה אחת שאני רוצה לציין שגם היא אמורה להיות מוסדרת בשלב התקנות אבל היא נשארה כנושא פתוח והוא נושא קריטי שיש לו משמעות קריטית במאזן הזה של כל ההבנות וההסכמות שאיתן התעשייה נכנסה לתיקון הזה יחד עם הרשות, וזה נושא האגרות.

<יוליה מרוז: נושא האגרות שישולמו על ידי קרנות הסל, כשהם יהפכו לקרנות סל, לרשות, זה נושא שעדיין נמצא על הפרק, נושא שעדיין נצא בדיונים בין הגופים לרשות והוא לא סגור עדיין וצריך לתת עליו את הדעת.

משה גפני: האגרות יבואו לוועדת הכספים ואתם, כמו תמיד, תוזמנו.

משה גפני: רוח הדברים היא רוח שאני משבח אותה של השיח שמתנהל ביניכם לפני שזה מגיע לוועדה וזה בסדר גמור.

משה גפני: גם בעניין הזה יהיה שיח ביניכם.

משה גפני: בסופו של דבר, האגרות מגיעות לכאן, אז הדיון הזה מיותר מכיוון שהוא יידון כשהוא יבוא לפה.

<יוליה מרוז: היה לנו חשוב לציין במכלול הדברים שהתייחסנו אליהם בדיון הקודם שהכול בהסכמה והכול בהבנה.

<יוליה מרוז: זאת נקדה שהיא קריטית לסגירה, אבל עדיין לא סגורה.

משה גפני: תודה רבה.

משה גפני: תודה.

משה גפני: מה יש לנו קודם?

<שרה קנדלר: אנחנו צריכים עכשיו להקריא מספר תיקונים של עשינו בישיבה הקודמת.

משה גפני: טוב.

משה גפני: ואתה תגיד במה הם לא נענו לבקשתי.

<חגי בן ארזה: אחרי תיקון סעיף 25, סעיף 5 בנוסח, אנחנו רוצים להוסיף תיקון לסעיף 26.

<חגי בן ארזה: "תיקון סעיף 26 6.

<חגי בן ארזה: בסעיף 26 לחוק העיקרי, אחרי סעיף קטן (ו) יבוא: "(ז) הרשות רשאית לקבוע בכללים פרטים נוספים שיש לכלול בתשקיף של קרן מחקה.

<חגי בן ארזה: "." יש שני סעיפים שנוגעים לגילוי של קרן נאמנות.

<חגי בן ארזה: אחד זה מסמך ההצעה, זה התשקיף, והשני הוא הדיווחים השוטפים.

<חגי בן ארזה: לגבי הדיווחים השוטפים כבר קיימת בנוסח הסמכה לרשות לקבוע דוחות נוספים.

<חגי בן ארזה: אנחנו רוצים שזה יהיה מקביל לתשקיף.

משה גפני: בסדר, הלאה.

<חגי בן ארזה: תיקון סעיף 32 הוא לגבי הערה של אדוני היושב-ראש בדיון הקודם שההסמכה רחבה מדי, אז אנחנו מתקנים את הסעיף.

<חגי בן ארזה: "7.

<חגי בן ארזה: בסעיף 32(א) לחוק העיקרי – (א) בפסקה (1), אחרי "בקרן פתוחה" יבוא "ובקרן סל"; (ב) בפסקה (2), אחרי בקרן פתוחה" יבוא "ובקרן סל"; (ג) בפסקה (3), אחרי "בקרן סגורה" יבוא "שאינה קרן סל".

<חגי בן ארזה: ".

<חגי בן ארזה: בתיקון סעיף 50, בפסקה (2) אנחנו רוצים לקן את סעיף (ג) שאנחנו מחליפים.

<חגי בן ארזה: אני אקרא את כולו.

<חגי בן ארזה: "8. (2) במקום סעיף קטן (ג) יבוא: "(ג) שר האוצר רשאי לקבוע תנאים שבהם מנהל קרן סגורה יהיה רשאי להוסיף על מחיר יחידה או לנכות ממחיר הפדיון, עמלה שתשולם לקרן, ותנאים שבהם חייב מנהל קרן סגורה להוסיף על מחיר היחידה או לנכות ממחיר הפדיון, עמלה כאמור, בשיעורים שיקבע השר, לסוגי קרנות שיקבע; הרשות רשאית להורות על שיוכה של קרן לסוג שנקבע כאמור.

<חגי בן ארזה: ".".

<חגי בן ארזה: כאן אנחנו רוצים שהסמכות תהיה מנדטורית ולא תהיה תלויה בשיקול הדעת של מנהל הקרן כיוון שזאת עמלה שאמורה לפצות את בעלי היחידות הקיימים.

<חגי בן ארזה: אנחנו לא רוצים שזה יהיה חלק מהשיקולים של מנהל הקרן.

<חגי בן ארזה: אנחנו רוצים שהשר יקבע את השיעורים.

<חגי בן ארזה: אחרי הסעיף הזה אנחנו רוצים להוסיף תיקון לסעיף 53: "בסעיף 53(ג) לחוק העיקרי, המילים "באמצעות המסלקה בדרך שקבע שר האוצר," יימחקו.".

משה גפני: בסדר.

משה גפני: זה נמחק?

<חגי בן ארזה: זה נמחק כי זה פשוט כבר לא רלוונטי.

<חגי בן ארזה: זה עניין טכני.

משה גפני: הלאה.

<חגי בן ארזה: בתיקון סעיף 56, 11 לפי המספור הנוכחי, אנחנו רוצים למחוק את פסקה (3).

<חגי בן ארזה: זאת סמכות שרצינו לתת לרשות ואנחנו חושבים שהיא לא נחוצה.

<חגי בן ארזה: אנחנו מבקשים למחוק אותה.

<חגי בן ארזה: בתיקון סעיף 57 – 12 לפי המספור הנוכחי – בסעיף (ב) שאנחנו להוסיף, אנחנו רוצים לשנות בסיפה את הנוסח: "קבע כאמור, רשאי הוא לקבוע כי יחידה שתפדה, לא תבוטל בידי מנהל הקרן.

<חגי בן ארזה: ".

<חגי בן ארזה: זה עניין יותר ניסוחי.

<חגי בן ארזה: יצא שבעצם רק יחידה שהוקצתה לקרן יהיה אפשר לא לבטל אותה.

<חגי בן ארזה: בעצם זה רלוונטי לכל היחידות שנפדו.

<חגי בן ארזה: אחרי יחידה שהוקצתה להוסיף: "לקרן".

<חגי בן ארזה: זה גם עניין ניסוחי.

<חגי בן ארזה: את סעיף 58ב אנחנו רוצים לתקן.

<חגי בן ארזה: כותרת השולים תהיה: "הגבלה על הזמנת יחידות 58ב.

<חגי בן ארזה: מנהל קרן רשאי לקבוע כי לא ייענה להזמנה של יחידות קרן העולה על סכום או שיעור שיקבע, ובלבד שהסכום או השיעור כאמור לא יפחת מסכום או שיעור שתקבע הרשות.

<חגי בן ארזה: ".".

<חגי בן ארזה: זו גם הערה שאדוני היושב-ראש העיר בדיון הקודם ואנחנו תיקנו את זה בהתאם להערה.

משה גפני: בסדר.

<חגי בן ארזה: בתיקון סעיף 65ב, גם הערה של אדוני היושב-ראש מהדיון הקודם, בפסקה (ג): "הודעה על פקיעת תוקפה של הוראה תפורסם באתר הרשות.

<חגי בן ארזה: ".

<חגי בן ארזה: זו הערה שעלתה בדיון הקודם.

<אייל לב ארי: היושב-ראש גם ביקש שתשקלו גם שההוראה תהיה שנה ועוד שנה.

<חגי בן ארזה: אנחנו חושבים שזו תקופה קצרה מדי מכיוון שיש לנו צורך בתקופה הזאת גם, קודם כל, לבחון את האפקט של ההוראה הזמנית על השוק - - -

משה גפני: שנה ועוד שנה זה מעט מדי, ושנתיים זה הרבה מדי.

משה גפני: אז זה יהיה שנה וחצי.

משה גפני: הלאה.

<חגי בן ארזה: בתיקון סעיף 67 – 15 במספור הנוכחי – בסיפה אנחנו רוצים לשנות: "אף אם עושה השוק הוא חברה הנשלטת בידי בעל השליטה במנהל הקרן, ובלבד שהיא אינה שולטת במנהל הקרן ואינה בשליטתו.

<חגי בן ארזה: ".

<חגי בן ארזה: זה תיקון ניסוחי.

<חגי בן ארזה: זה פשוט יצר איזשהו בלבול ואנחנו מבהירים את זה בתיקון.

<חגי בן ארזה: בתיקון סעיף 72 – 16 במספור הנוכחי – אנחנו רוצים לשנות במקום שמנהל קרן סל ונאמן של קרן כאמור, אנחנו רוצים לשנות את המשפט כך שייאמר בו: "שמנהל קרן מחקה ונאמן של קרן כאמור חייבים להגיש לה, לאור מאפייניה הייחודיים של קרן כאמור וכן פרטים שיש לכלול בדוחות כאמור, מועדי עריכתם, הגשתם וצורתם.

<חגי בן ארזה: ".

<אייל לב ארי: אז כן צריך את "המחקה"?

<חגי בן ארזה: כן.

<חגי בן ארזה: אבל אנחנו רוצים להבהיר שמדובר על הוראות לגבי קרן מחקה שקשורות למאפיינים הייחודיים של קרן הסל כקרן מחקה.

<חגי בן ארזה: אחרי תיקון סעיף 73 – סעיף 18 – אנחנו רוצים לתקן את סעיף 77 לחוק העיקרי.

<חגי בן ארזה: "תיקון סעיף 77 18.

<חגי בן ארזה: בסעיף 77 לחוק העיקרי – (א) סעיף קטן (א1) – יימחק; (ב) בסעיף קטן (ב2)(1), במקום "באסיפה הכללית" יבוא "באסיפת המחזיקים".

<חגי בן ארזה: ".

<חגי בן ארזה: מדובר בתיקון של טעות סופר למעשה בתיקון קודם של החוק, בתיקון 23, ואנחנו מנצלים את ההזדמנות כדי לתקן אותה.

<חגי בן ארזה: בתיקון סעיף 104א אנחנו רוצים להוסיף בסוף פסקה (2): "ובסופו יבוא "ולא יחול על קרן מחקה שנקבע במדיניות ההשקעות שלה כי ייעודה השגת תוצאות הנמצאות במתאם שלילי לשיעורי השינוי במחיר מדד או סחורה.

<חגי בן ארזה: ".".

<חגי בן ארזה: מדובר בהחרגה של קרנות ה-short.

<חגי בן ארזה: קרנות שאמורות לתת תוצאות הפוכות מנכס הייחוס שלה מהסעיף הזה כי זה לא רלוונטי לעניין קרן בעלת שווי נמוך.

<חגי בן ארזה: תיקון בהוספת סעיף 107א, גם זו הערה של אדוני היושב-ראש מהדיון הקודם.

<חגי בן ארזה: אנחנו רוצים לתקן את הסעיף: "שר האוצר רשאי לקבוע כי מועדי ההודעה על פירוק קרן סל וכן מועדי פירוק קרן הסל יהיו מוקדמים מהמועדים הקבועים בסעיפים 106 ו-107(ב), וכן לקבוע הוראות נוספות לעניין פירוק קרן כאמור.

<חגי בן ארזה: ".

<חגי בן ארזה: הסמכות הזאת רק לגבי קיצור של מועדים ולא הארכתם.

משה גפני: טוב.

<חגי בן ארזה: אנחנו רוצים לתקן בתיקון העקיף לחוק ניירות ערך את סעיף 28, להוסיף פסקה (3): "(3) בסעיף 50ג(ה) לחוק העיקרי, במקום האמור בו יבוא: "בסעיף זה, "כללי מסלקה" – כהגדרתם בסעיף 50א(א).

<חגי בן ארזה: ".".

<חגי בן ארזה: זה בעצם גם תיקון של טעות שנפלה בתיקון קודם של חוק ניירות ערך.

<אייל לב ארי: זה תיקון שנדרש בגלל העירוב של - - - 61 ו-63 לחוק ניירות ערך שבסוף, מה שהונח כתיקון 63 עבר לפני תיקון 61 והיה צריך פשוט להביא את תיקון 61 שוב לאישור המליאה ואז נוצר בעצם דיסוננס בין ההוראות שהיו אמורות להיות משלימות אם הן היו עוברות לפי הסדר שהיה אמור לעבור לבין מה שיצא בסוף, ולכן התיקון בא שוב - - - כללי המסלקה ומה שהיה בין ההוראות של סופיות הסליקה לבין ההוראות של השינוי המבני בבורסה.

משה גפני: עוד משהו?

<שרה קנדלר: זהו.

משה גפני: אנחנו נעבור להצבעה.

משה גפני: הצעת חוק השקעות משותפות בנאמנות (תיקון מס') (קרנות סל), התשע"ז-2017 עם כל התיקונים שנעשו במהלך הישיבות שקיימנו בעניין הזה, ככולל הישיבה של היום עם השינויים שנעשו.

משה גפני: מי בעד אישור הצעת החוק בקריאה שנייה ושלישית, ירים את ידו.

משה גפני: מי נגד?

משה גפני: מי נמנע?

משה גפני: בעד הצעת החוק – פה אחד

משה גפני: הצעת החוק אושרה.

משה גפני: שיהיה לכם בהצלחה.

משה גפני: תודה רבה.